MEDDELELSE FRA KOMMISSIONEN

Vurdering af de foranstaltninger, Rumænien har truffet



som reaktion på Rådets henstilling af 18. juni 2021 med henblik på at bringe situationen med et uforholdsmæssigt stort underskud i Rumænien til ophør

0.Indledning

Den 18. juni 2021 vedtog Rådet en henstilling efter artikel 126, stk. 7, i traktaten om Den Europæiske Unions funktionsmåde (TEUF) med henblik på at bringe situationen med et uforholdsmæssigt stort underskud i Rumænien til ophør senest i 2024.

Det blev henstillet til Rumænien at nedbringe det offentlige underskud til 8,0 % af BNP i 2021, 6,2 % af BNP i 2022, 4,4 % af BNP i 2023 og 2,9 % af BNP i 2024. På grundlag af Kommissionens forårsprognose 2021, der ligger til grund for Rådets henstilling, ansås dette for at svare til en årlig strukturel tilpasning på 0,7 % af BNP i 2021, 1,8 % af BNP i 2022, 1,7 % af BNP i 2023 og 1,5 % af BNP i 2024 og en nominel vækst i de primære offentlige nettoudgifter på 3,4 % i 2021, 1,3 % i 2022, 0,9 % i 2023 og 0,0 % i 2024. Rådet henstillede, at Rumænien fuldt ud skal gennemføre de foranstaltninger, der allerede er vedtaget for 2021, og præcisere og gennemføre de yderligere foranstaltninger, som er nødvendige for at korrigere det uforholdsmæssigt store underskud senest i 2024. Rådet henstillede også, at Rumænien bør anvende eventuelle ekstraordinære indtægter til at nedbringe det offentlige underskud, og at foranstaltningerne til budgetkonsolidering bør sikre en holdbar korrektion på en vækstfremmende måde. Desuden henstillede Rådet, at Rumænien bør sikre en fuldstændig og effektiv anvendelse af de nationale finanspolitiske rammer og bør støtte den finanspolitiske konsolidering med omfattende reformer.

Rådet fastsatte i medfør af artikel 3, stk. 4a, i Rådets forordning (EF) nr. 1467/97 den 15. oktober 2021 som Rumæniens frist til at aflægge udførlig rapport om de foranstaltninger, der er truffet som opfølgning på Rådets henstilling. Rumænien forelagde sin rapport den 14. oktober 2021.

Kommissionen har gennemgået Rumæniens budgetstrategi på basis af oplysningerne i rapporten om de trufne foranstaltninger for at undersøge, om Rumænien har efterkommet Rådets henstilling af 18. juni 2021.

Tekstboks 1: Metode til vurdering af virkningsfulde foranstaltninger

I henhold til forordning (EF) nr. 1467/97 og adfærdskodeksen anses en medlemsstat for at have truffet virkningsfulde foranstaltninger, hvis den har handlet i overensstemmelse med enten Rådets henstilling efter artikel 126, stk. 7, i traktaten om Den Europæiske Unions funktionsmåde eller Rådets afgørelse om pålæg efter artikel 126, stk. 9. Den 29. november 2016 vedtog Det Økonomiske og Finansielle Udvalg en udtalelse med titlen "Improving the assessment of effective action in the context of the excessive deficit procedure – a specification of the methodology" (foreligger ikke på dansk), som blev godkendt af Økofinrådet den 6. december 2016. Denne udtalelse indeholder et beslutningstræ vedrørende proceduren i forbindelse med uforholdsmæssigt store underskud med henblik, der skal anvendes i forbindelse med vurderingen af, om der er truffet virkningsfulde foranstaltninger.

Hvis den pågældende medlemsstat overholder målet for det samlede underskud og for den underliggende forbedring af den strukturelle saldo, suspenderes proceduren. Hvis medlemsstaten ikke når eller risikerer ikke at nå målet for det samlede underskud eller for den underliggende forbedring af den strukturelle saldo eller begge, foretages der en grundig analyse af årsagerne hertil. Den grundige analyse er derfor et centralt element i vurderingen af, om der er truffet virkningsfulde foranstaltninger.

I den grundige analyse ses der først på udgiftsmålet for at vurdere den finanspolitiske indsats. Overordnet set er formålet med den grundige analyse at give et passende skøn over omfanget af de politiske tiltag med henblik på at vurdere, om den pågældende medlemsstat har opfyldt sine politiske forpligtelser som fastsat i henstillingen vedrørende proceduren i forbindelse med uforholdsmæssigt store underskud. Hvis udgiftsmålet er opfyldt, dvs. der er ydet en indsats svarende til eller over, hvad der blev henstillet, kan det formodes, at den pågældende medlemsstat har opfyldt sine politiske forpligtelser. Hvis udgiftsmålet ikke er opfyldt, kan det formodes, at medlemsstaten ikke har opfyldt sine politiske forpligtelser.

Kommissionen foretager, hvor det er relevant, en kvalitativ økonomisk vurdering i forbindelse med sin endelige vurdering, navnlig af resultatet af udgiftsmålet, som led i den grundige analyse, Kommissionen anvender til at fastslå, om den pågældende medlemsstat har opfyldt sine politiske forpligtelser. Med andre ord vurderes det i den grundige analyse, om den pågældende medlemsstat har truffet tilstrækkelige foranstaltninger til at efterkomme henstillingen vedrørende proceduren i forbindelse med uforholdsmæssigt store underskud. Enhver konklusion skal altså tage hensyn til de kvantitative oplysninger vedrørende udgiftsmålet såvel som andre hensyn — hovedsagelig af kvalitativ art — som ikke fremgår af selve benchmarket. Disse hensyn hænger typisk sammen med de årsager, der har forårsaget den manglende opfyldelse af udgiftsmålet, og er direkte forbundet med den finanspolitiske udvikling.

Hvis den grundige analyse viser, at medlemsstaten har opfyldt sine politiske forpligtelser, konkluderes det i vurderingen, at der er truffet virkningsfulde foranstaltninger, hvilket giver mulighed for at forlænge fristen, også selv om målet for det samlede underskud ikke er nået. Hvis den grundige analyse viser, at de politiske forpligtelser ikke er blevet opfyldt, og at målet for det samlede underskud ikke er nået, konkluderes det i vurderingen, at der ikke er truffet virkningsfulde foranstaltninger, og at proceduren bør optrappes, bl.a. ved at fastlægge en ny korrektionskurs (og muligvis en ny frist), alt efter omstændighederne.

Det understreges, at hvis det mellemliggende mål for det samlede underskud er nået, vil proceduren ikke blive optrappet, selv om de politiske forpligtelser ikke er blevet opfyldt. Det understreges dog også, at hvis beslutningen om ikke at optrappe proceduren træffes på grundlag af data for det indeværende år, og de (indberettede) efterfølgende data viser, at det mellemliggende mål for det samlede underskud i sidste ende ikke er blevet nået, kan proceduren i forbindelse med uforholdsmæssigt store underskud stadig optrappes.